A BIZOTTSÁG HATÁROZATA
(2009. július 3.)
egyes malationtartalmú biocid termékek Francia Guyana megyében való ideiglenes engedélyezéséről
(az értesítés a C(2009) 5349. számú dokumentummal történt)
(2009/521/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó Szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 15. cikke (1) bekezdésére,
mivel:
(1)
A 98/8/EK irányelv (a továbbiakban: az irányelv) 16. cikke (2) bekezdésének első albekezdése előírja, hogy a Bizottság tízéves munkaprogramot (a továbbiakban: felülvizsgálati program) indít a 2000. május 14-én már forgalomban lévő valamennyi hatóanyag módszeres vizsgálatára.
(2)
A malationról (EK-szám: 204-497-7, CAS-szám: 121-75-5) megállapítást nyert, hogy már 2000. május 14. előtt forgalomban volt az irányelv 2. cikke (2) bekezdésének c) és d) pontjában meghatározottaktól eltérő rendeltetésű biocid termék hatóanyagaként.
(3)
Mivel a 2032/2003/EK rendelet (2) V. mellékletének B. részében előírt határidőn belül nem terjesztettek be a malationnak az irányelv I., IA. vagy IB. mellékletébe való felvételét alátámasztó teljes dossziét, 2007/565/EK határozatával (3) a Bizottság úgy döntött, hogy a malationt nem veszi fel az irányelv I., IA. vagy IB. mellékletébe. Az 1451/2007/EK rendelet (4) 4. cikkének (1) bekezdése értelmében nem hozhatók forgalomba olyan biocid termékek, amelyek malationt tartalmaznak.
(4)
Az irányelv 15. cikkének (1) bekezdése rögzíti, hogy a tagállamok milyen feltételekkel engedélyezhetik ideiglenesen - 120 napnál nem hosszabb időre - az irányelv rendelkezéseinek meg nem felelő biocid termékek forgalomba hozatalát. Az ideiglenes engedély csak ellenőrzött és korlátozott célra adható ki, kizárólag akkor, ha ez az intézkedés előre nem látott és más módon el nem hárítható veszély miatt szükséges. Ilyen esetben az érintett tagállam haladéktalanul értesíti a többi tagállamot és a Bizottságot erről a lépéséről és annak indokairól. Az intézkedés az irányelv 28. cikkének (2) bekezdése szerinti irányítóbizottsági eljárással összhangban hozott határozattal hosszabbítható meg.
(5)
Franciaország a Bizottságot és a többi tagállamot arról értesítette, hogy 2009. február 27-i döntésével ideiglenesen engedélyezte a malationt tartalmazó biocid termékek forgalomba hozatalát a 98/8/EK irányelv V. melléklete szerinti 18. terméktípus (rovarölő, atkaölő és más ízeltlábúak elleni szerek) esetében. Az engedélyt 2009. március 3-tól kezdődően 120 napos időtartamra adták ki, kizárólag az állati közvetítéssel terjedő betegségekkel szemben Francia Guyana megyében hatósági szervek által folytatott védekezés céljára. A Franciaország által közölt információk szerint a malationt tartalmazó biocid termékek ideiglenes engedélyezésére a Francia Guyanában rohamosan terjedő dengue-járványra való tekintettel volt szükség. A helyi hatóságoknak nem állt rendelkezésére más olyan rovarölő szer, amely széles körben hatékonyan bevethető kifejlett szúnyogok ellen.
(6)
2009. április 28-án Franciaország arra kérte a Bizottságot, hogy a 98/8/EK irányelv 15. cikkének (1) bekezdésével összhangban hozzon határozatot arról, hogy az intézkedés meghosszabbítható vagy megismételhető. A kérelmet annak kockázata indokolta, hogy az eredeti engedély érvényességének 2009. július 1-jei lejártakor Francia Guyanában továbbra sem lesz elérhető más olyan szer, amely alkalmas a rovarok elleni küzdelemre.
(7)
A Franciaországhoz tartozó Guyana tengerentúli megyében tapasztalt járvány súlyosságára való tekintettel, mivel a szóban forgó megyében jelenleg nem áll rendelkezésre más rovarölő szer, mint a malation, és fennáll annak kockázata, hogy a Franciaország által kiadott ideiglenes engedély érvényességének lejártakor továbbra sem lesz helyettesítő szer, indokolt engedélyezni, hogy Franciaország az ideiglenes engedélyt meghosszabbítsa mindaddig, amíg nem áll rendelkezésre más rovarölő szer, de legkésőbb 2009. november 1-jéig.
(8)
Az ebben a határozatban előírt intézkedések összhangban vannak a Biocid Termékek Állandó Bizottságának véleményével,
ELFOGADTA EZT A HATÁROZATOT:
1. cikk
A 98/8/EK irányelv 15. cikkének (1) bekezdésével összhangban Franciaország 2009. november 1-jéig terjedő hatállyal, a 98/8/EK irányelv V. melléklete szerinti 18. terméktípus (rovarölő, atkaölő és más ízeltlábúak elleni szerek) esetében engedélyezheti a malationt (EC-szám: 204-497-7, CAS-szám: 121-75-5) tartalmazó biocid termékek forgalomba hozatalát a szúnyogok ellen Francia Guyanában folytatandó küzdelem céljára.
2. cikk
(1) A malationt tartalmazó biocid termékek forgalomba hozatalának az 1. cikk szerinti engedélyezésekor Franciaország gondoskodik arról, hogy teljesüljenek a következő feltételek:
a)
a szóban forgó biocid termékeket kizárólag hatósági felügyelet alatt használják;
b)
a szóban forgó biocid termékeket kizárólag addig használják, amíg nem áll rendelkezésre a 98/8/EK irányelv előírásait teljesítő, a célra alkalmas helyettesítő termék Francia Guyana megyében.
(2) Franciaország legkésőbb 2009. szeptember 10-ig tájékoztatja a Bizottságot az (1) bekezdés alkalmazásáról.
3. cikk
Ennek a határozatnak a Francia Köztársaság a címzettje.
Kelt Brüsszelben, 2009. július 3-án.